《越问 其十三 舜禹》
宋代·孙因

帝舜生于姚丘兮，地近夷而居东。母握登感天瑞兮，漾祥光于大虹。

历山其所耕稼兮，陶渔皆有遗迹。二女降于妫汭兮，百官备而景从。

大禹巡于釜山兮，会群臣而计功。执玉帛者万国兮，戮后至之防风。

托菲饮以名泉兮，凿了溪而宅土。发金简于石匮兮，藏秘图于山中。

望邑名夫虞姚兮，山灵护夫禹穴。俨庙貌于千古兮，遗化被于无穷。

繄帝王之所在兮，宜风俗之近古。习孝悌与勤俭兮，亦好逊而上忠。

客曰于戏大哉兮，又何可以比隆。然有为者亦若是兮，岂无与舜禹之事同。

作者简介：庆元慈溪人。孙梦观兄。理宗宝庆二年进士。仕至朝请大夫。晚年隐居四明山。博综古今，善属文，尝采会稽遗事作《越问》，以补王十朋《风俗赋》之缺。